CELEX: 32019R0693
Language: mt
Date: 2019-02-07 00:00:00
Title: Regolament Delegat tal-Kummissjoni (UE) 2019/693 tas-7 ta' Frar 2019 li jemenda r-Regolament ta' Delega (UE) Nru 481/2014 li jissupplimenta r-Regolament (UE) Nru 1299/2013 tal-Parlament Ewropew u tal-Kunsill fir-rigward tar-regoli speċifiċi dwar l-eliġibbiltà tan-nefqa għall-programmi ta' kooperazzjoni

6.5.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 118/1
               
            
         REGOLAMENT DELEGAT TAL-KUMMISSJONI (UE) 2019/693
         tas-7 ta' Frar 2019
         li jemenda r-Regolament ta' Delega (UE) Nru 481/2014 li jissupplimenta r-Regolament (UE) Nru 1299/2013 tal-Parlament Ewropew u tal-Kunsill fir-rigward tar-regoli speċifiċi dwar l-eliġibbiltà tan-nefqa għall-programmi ta' kooperazzjoni
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1299/2013 tal-Parlament Ewropew u tal-Kunsill tas-17 ta' Diċembru 2013 dwar dispożizzjonijiet speċifiċi għall-appoġġ mill-Fond Ewropew għall-Iżvilupp Reġjonali għall-għan ta' kooperazzjoni territorjali Ewropea (1), u b'mod partikolari l-Artikolu 18(1) tiegħu,
         Billi:
         
                     (1)
                  
                  
                     L-Artikolu 3 tar-Regolament ta' Delega tal-Kummissjoni (UE) Nru 481/2014 (2) jistabbilixxi regoli speċifiċi dwar l-eliġibbiltà tal-kostijiet marbuta mal-persunal għall-programmi ta' kooperazzjoni. Dik id-dispożizzjoni tirreferi għall-Artikoli 67 u 68 tar-Regolament (UE) Nru 1303/2013 tal-Parlament Ewropew u tal-Kunsill (3) dwar l-eliġibbiltà u l-għażliet tal-ispejjeż issimplifikati. Dawn l-Artikoli, kif emendati bir-Regolament (UE, Euratom) 2018/1046 tal-Parlament Ewropew u tal-Kunsill (4), kif ukoll l-Artikolu 68a tar-Regolament (UE) Nru 1303/2013, kif introdott bir-Regolament (UE, Euratom) 2018/1046, ġew ristrutturati. Jenħtieġ għalhekk li r-referenzi għad-dispożizzjonijiet tar-Regolament (UE) Nru 1303/2013 u għall-istruttura tal-Artikolu 3(3) sal-Artikolu 5 tar-Regolament ta' Delega (UE) Nru 481/2014 jiġu emendati skont dan.
                  
               
                     (2)
                  
                  
                     L-implimentazzjoni tal-punt (i) tal-Artikolu 3(6) tar-Regolament ta' Delega (UE) Nru 481/2014 dwar wieħed miż-żewġ metodi għall-kalkolu ta' rata fis-siegħa fir-rigward tal-karigi part-time tal-persunal b'għadd flessibbli ta' sigħat maħduma għal kull xahar, kienet diffiċli li tiġi applikata fil-prattika, b'mod partikolari fil-każijiet li fihom id-dokument tal-impjieg ma jistipulax il-ħin tax-xogħol ta' kull xahar, iżda l-ħin tax-xogħol ta' kull ġimgħa. Jenħtieġ għalhekk li l-punt (i) tal-Artikolu 3(6) ta' dak ir-Regolament jiġi emendat sabiex tiġi kkalkulata rata unika fis-siegħa abbażi tal-għadd ta' sigħat maħduma għal kull xahar. Jenħtieġ li dan il-metodu jqis ukoll id-differenzi bejn l-Istati Membri u l-kuntratti ta' impjieg fir-rigward tal-liv annwali u l-festi pubbliċi, kif speċifikat fid-dokument tal-impjieg individwali, skont il-liġi jew ftehimiet konklużi mis-sħab soċjali (impjegaturi u impjegati) fil-livell tal-impjegatur ta' membru speċifiku tal-persunal jew fil-livell tas-settur rilevanti jew fil-livell nazzjonali. Din il-kjarifika jenħtieġ li tapplika għall-perjodu ta' programmazzjoni kollu kemm hu sabiex jiġi żgurat sett koerenti ta' regoli, jiġifieri mid-data tad-dħul fis-seħħ tar-Regolament ta' Delega (UE) Nru 481/2014.
                  
               
                     (3)
                  
                  
                     B'konformità mal-Artikolu 149(3a) tar-Regolament (UE) Nru 1303/2013, il-miżuri previsti f'dan ir-Regolament kienu soġġetti għal konsultazzjoni mal-esperti deżinjati minn kull Stat Membru b'konformità mal-prinċipji stipulati fil-Ftehim Interistituzzjonali dwar it-Tfassil Aħjar tal-Liġijiet (5).
                  
               
                     (4)
                  
                  
                     Sabiex tkun żgurata ċ-ċertezza ġuridika u biex id-diskrepanzi bejn id-dispożizzjonijiet emendati tar-Regolament (UE) Nru 1303/2013 li japplikaw mit-2 ta' Awwissu 2018 jew qabel f'konformità mal-Artikolu 282 tar-Regolament (UE, Euratom) 2018/1046 u d-dispożizzjonijiet ta' dan ir-Regolament jinżammu kemm jista' jkun baxxi, jenħtieġ li dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
                     
                  
               
                     (5)
                  
                  
                     Għalhekk jenħtieġ li r-Regolament ta' Delega tal-Kummissjoni (UE) Nru 481/2014 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            L-Artikolu 3 tar-Regolament ta' Delega (UE) Nru 481/2014 huwa emendat kif ġej:
            
                        (1)
                     
                     
                        il-paragrafu 3 huwa sostitwit b'dan li ġej:
                        
                           “3.   Il-kostijiet marbuta mal-persunal jistgħu jiġu rimborżati:
                           
                                       (i)
                                    
                                    
                                       b'konformità mal-punt (a) tal-Artikolu 67(1) tar-Regolament (UE) Nru 1303/2013 (kif ipprovat permezz tad-dokument ta' impjieg u r-riċevuti tas-salarju); jew
                                    
                                 
                                       (ii)
                                    
                                    
                                       fl-għamla ta' skala standard ta' spejjeż għal kull unità b'konformità mal-punt (b) tal-Artikolu 67(1), mal-paragrafu (2), mal-ewwel sottoparagrafu tal-paragrafu (3) u mal-paragrafu (4) tal-Artikolu 68a ta' dak ir-Regolament; jew
                                    
                                 
                                       (iii)
                                    
                                    
                                       f'għamla ta' somom f'daqqa b'konformità mal-punt (c) tal-Artikolu 67(1); jew
                                    
                                 
                                       (iv)
                                    
                                    
                                       f'għamla ta' finanzjament b'rata fissa b'konformità mal-punt (d) tal-Artikolu 67(1) u mal-Artikolu 68a(1) ta' dak ir-Regolament.”;
                                    
                                 
                     
                  
                        (2)
                     
                     
                        il-punt (a) tal-paragrafu 4 huwa sostitwit b'dan li ġej:
                        
                                    “(a)
                                 
                                 
                                    perċentwal fiss tal-kost tal-impjieg gross b'konformità mal-Artikolu 68a(5) tar-Regolament (UE) Nru 1303/2013; jew”;
                                 
                              
                  
                        (3)
                     
                     
                        jitħassar il-paragrafu 5;
                     
                  
                        (4)
                     
                     
                        il-paragrafu 6 huwa sostitwit b'dan li ġej:
                        
                           “6.   Fir-rigward tal-karigi part-time msemmija taħt il-punt (b) tal-paragrafu 4, ir-rimborż tal-kostijiet marbuta mal-persunal għandu jiġi kkalkulat fuq bażi ta' rata unika fis-siegħa ddeterminata billi:
                           
                                       (i)
                                    
                                    
                                       jiġi diviż il-kost gross tal-impjieg ta' kull xahar bil-medja tal-ħin tax-xogħol ta' kull xahar espressa f'sigħat filwaqt li jitqies il-ħin tax-xogħol kif stabbilit fid-dokument ta' impjieg kif ukoll bħalma huwa stabbilit skont il-liġi jew ftehimiet bejn is-sħab soċjali fil-livell rilevanti; jew
                                    
                                 
                                       (ii)
                                    
                                    
                                       jiġi diviż l-aktar kost tal-impjieg gross annwali riċenti ddokumentat, b'1 720 siegħa.
                                    
                                 Ir-rata fis-siegħa għandha tiġi mmultiplikata bl-għadd ta' sigħat li jkunu effettivament inħadmu waqt l-operazzjoni.”.
                        
                     
                  
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Il-punt 4 tal-Artikolu 1 għandu japplika mill-14 ta' Mejju 2014.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-7 ta' Frar 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 347, 20.12.2013, p. 259.
         
            (2)  Ir-Regolament ta' Delega tal-Kummissjoni (UE) Nru 481/2014 tal-4 ta' Marzu 2014 li jissupplimenta r-Regolament (UE) Nru 1299/2013 tal-Parlament Ewropew u tal-Kunsill fir-rigward tar-regoli speċifiċi dwar l-eliġibbiltà tan-nefqa għall-programmi ta' kooperazzjoni (ĠU L 138, 13.5.2014, p. 45).
         
            (3)  Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Ewropew għall-Affarijiet Marittimi u s-Sajd u li jħassar ir-Regolament tal-Kunsill (KE) Nru 1083/2006 (ĠU L 347, 20.12.2013, p. 320).
         
            (4)  Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1).
         
            (5)  Il-Ftehim Interistituzzjonali bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea tat-13 ta' April 2016 dwar it-Tfassil Aħjar tal-Liġijiet (ĠU L 123, 12.5.2016, p. 1).